Lister (Farsunds Avis)

Avisens historie

Avisen er en direkte videreføring av Farsunds Avis som ble etablert i Farsund i 1889. Den oppsto som en konkurrent til avisen Lister fra 1878, venstresidens talerør i Farsund. 
Historien vil ha det til at Farsunds Avis ble unnfanget ved en trykkfeil. Lister hadde brakt en artikkel fra en fest i byens gymnastikksal, arrangert av Farsund Høire. Presteskapet deltok og ble i artikkelen omtalt som «presteskrap». Etter all sannsynlighet var dette en trykkfeil, men reaksjonen fra byens borgerskap var å stifte egen avis. 15. juni 1889 kom avisen ut for første gang. Farsunds Avis var ingen Høyre-avis fra starten, men ble det snart. Først i 2002 ble avisen partipolitisk uavhengig, og inntil da måtte både redaktøren og nye aksjonærer ha partiboken i orden. 
Konkurrenten Lister gikk inn i 1934, men avisens logo og avishode gjenoppsto i 2010 – på sin tidligere konkurrents regionutgave hver torsdag.

Fra Brøvig til Schibsted

Familien Brøvig sto sentralt i avisen i flere tiår. Fra 1903 til 1915 hadde skipsreder Th. Brøvig redaktøransvaret. Rederfamilien var dessuten hovedeiere i avisen frem til 3. november 2008, da den solgte sin eierpost på 58,2 prosent. Kjøper var Schibsted-eide Fædrelandsvennen, som nå eier 86,24 prosent av aksjene i AS Farsunds Aktiebogtrykkeri – som er avisutgiverens juridiske navn.

Regional og digital satsning

Avisen ble morgenavis i 2000 og gikk over fra fullformat til tabloidformat to år senere. På denne tiden var avisens nedslagsfelt kommunene Farsund, Lyngdal og Hægebostad, men i januar 2008 startet mediehuset med storutgaver på torsdager, der avisen ble distribuert til hele Listerregionen. Torsdagsutgaven hadde et regionalt fokus, og dekket Farsund, Flekkefjord, Lyngdal, Kvinesdal og Hægebostad på like journalistiske vilkår. I januar 2010 hentet Farsunds Avis frem den gamle logoen til rivalen Lister og byttet navn på torsdagsutgaven på papir. Under Mediedagene i Bergen i 2011 fikk Lister-satsingen bronse i klassen «Årets nyskapning». 

Etter 121 års drift ble det gamle trykkeriet lagt ned våren 2010, og pressen ble solgt. Trykkingen av avisen ble først flyttet til Fædrelandsvennen i Kristiansand, siden til Schibsted Trykk AS på Forus i 2014 og igjen til Schibsted Trykk Oslo i 2016. I desember 2010 flyttet avisen ut fra sitt gamle avishus i Strandgaten i Farsund til nye lokaler på Gåseholmen, noen hundre meter unna. 
24. januar 2013 oppgraderte Farsunds Avis sin nettside og omdøpte den til Lister24.no. For å møte nye leserkrav om å bli oppdatert hele døgnet, innførte avisen en ny abonnementsmodell i mai 2014. Leserne måtte heretter abonnere for å få tilgang til alt innhold på Lister24.no, ikke-abonnenter kun fikk lese et begrenset antall saker. I tillegg ble en elektronisk utgave av papiravisen inkludert i abonnementet.

Fra Farsunds Avis til Lister

I 2014 gjorde mediehuset også vesentlige endringer i sin papirutgave. Antall utgivelsesdager ble redusert fra seks til fire per uke, og avisen skiftet navn til Lister alle utgivelsesdager. Parallelt med dette satset Lister ytterligere på sin digitale utgave, blant annet med mer video. Avisen har bygget et studio for nett-tv og sender direkte fra utvalgte politiske møter, konserter, revyer og sportsarrangementer. I 2015 ble Lister24.no nominert til «Årets nettsted» av Mediebedriftenes Landsforening, blant annet i konkurranse med VG og Bergens Tidende. I 2018 ble avisen kåret til «Årets lokalavis» av Landslaget for lokalaviser. 
I 2018 hadde avisen et nettoopplag på 5978, hvorav 4192 på papir. Mediehuset hadde første kvartal 2019 et samlet lesertall på 11 700 unike lesere, med på 7600 papir og 6400 på nett.

Omstilling og endringer

Avisen har i likhet med andre norske mediebedrifter vært gjennom omfattende omstillingsprosesser og nedbemanninger de siste årene. Etter den siste store nedbemanningsprosessen i 2014, har avisen nå tolv ansatte. Tallet på ansatte er mer enn halvert siden 2010. Annonseproduksjon, markedsavdeling, ekspedisjon, kundesenter, økonomifunksjoner og lesermarkedsoppgaver utføres på konsernnivå. Samtidig har avishuset inngått et tettere redaksjonelt samarbeid med søsteravisene Lindesnes i Mandal og Søgne og Songdalen Budstikke i Søgne. I 2018 innførte Schibsted en ny styringsmodell som medførte at de tre avisene fikk felles ansvarlig redaktør. Denne endringen ble sterkt kritisert av de ansatte, og endte med at daværende redaktør Sveinung W. Jensen trakk seg i protest et par måneder senere. Han var den andre redaktøren i avisens historie til å gå av i protest, etter at redaktør Billy Nenningsland i 1959 sa opp da styret overprøvde hans nei til en ølannonse.
Omsetningen til Lister var i 2018 på rundt 30 millioner kroner, og avisen gikk med et underskudd på 3,8 millioner kroner før skatt. Driftsresultatet var –1 439 000 kroner.